Súradnice: 48°15′00″S 17°37′00″V﻿ / ﻿48,250000°S 17,616667°V﻿ / 48.250000; 17.616667

**Abrahám** je obec na Slovensku v okrese Galanta, v Trnavskom kraji.

Prírodné podmienky
------------------

Abrahám leží na juhovýchodnom okraji Trnavskej pahorkatiny, ktorá je súčasťou Podunajskej pahorkatiny. Celú oblasť možno charakterizovať ako kultúrnu step, prevažne odlesnenú. Oblasť Abrahámu má reliéf vlnitých rovín, kde prevládajú černozemné a lužné pôdy. Tieto pôdy sú mimoriadne vhodné na pestovanie náročných poľnohospodárskych plodín pšenice, kukurice a cukrovej repy.

### Klimatické podmienky

Oblasť Abrahámu patrí do teplej oblasti, pre ktorú je charakteristický počet letných dní v roku nad 50 s maximálnou teplotou vzduchu 25°C a miernou zimou. Celoročný úhrn zrážok sa pohybuje od 530 do 650 mm. Okolie obce s priľahlým okolím patrí čo do množstva zrážok k jednej z najsuchších oblastí strednej Európy.

### Vegetácia

Celé územie je odlesnená rovina, na ktorej sa pestujú kultúrne plodiny. Zachovali sa zvyšky lužného lesa s drevinami dub letný, javor poľný, brest nízky, jaseň štíhly, topoľ čierny. Rozšírené sú agát, topoľ, vŕba a kroviny trnky, bazy čiernej, liesky, ruža šípová a orech vlašský. Ovocné dreviny hruška, jabloň, čerešňa.

### Živočíšstvo

Na území obce sa nachádza bohaté spoločenstvo hmyzu. Zaujímavý je najmä chránený roháč obyčajný. Zastúpenie majú obojživelníky ako sú skokany, ropuchy a mloky. Z plazov je tu užovka, slepúch a jašterica. Z drobných stavovcov hraboš poľný, chrček, syseľ. Z dravcov káňa, sokol myšiar a sovy. Poľná a lesná zver je zastúpená srnou, zajacom, bažantom a jarabicou.

Dejiny
------

Vykopávky archeológov dokazujú, že územie obce bolo osídlené už od praveku. Striedali sa tu kultúry od najstaršieho neolitu (lužianska, lengyelská a želiezovská kultúra). Našli sa tu kostrové pohrebiská s bronzovej doby, halštatské sídlisko, ale i osídlenie z rímskych čias, slovanské žiarové pohrebisko a pohrebisko z čias Veľkej Moravy.
  
Prvá písomná zmienka o obci Abrahám je z 5. marca 1231, keď bol spísaný v Svätom Abraháme (Sanktus Abrahám) testament Šebešom, grófom z Pezinka a Svätého Jura, na majetku jeho syna Abraháma. 
  
Ďalšia listina z roku 1266 spomína obec ako Scent Abraan. Obec v 16. storočí patrila panstvu Šintava, od roku 1817 panstvu Čeklís, ktoré tu malo majer. 

V obci bol v roku 1561 postavený kostol na kamennej podmurovke. Na cintoríne okolo kostola sa pochovávalo do roku 1780. 

Najstaršia známa pečať obce s vyobrazením patriarchu Abraháma, patróna miestneho kostola, pochádza z 18. storočia. 

Obyvatelia obce sa zaoberali poľnohospodárstvom.

Obyvateľstvo
------------

### Národnostné zloženie

údaje: Sčítanie obyvateľov, domov a bytov v roku 1991, Štatistický úrad Slovenskej republiky
Sčítanie 1991:

| Počet obyvateľov: 1 219 |
| --- |
|  |  |  |  |  |
| slovenská |    | 98,44 % |
| maďarská |    | 0,9 % |
| česká |    | 0,57 % |
| moravská |    | 0,08 % |
|  |

údaje: Sčítanie obyvateľov, domov a bytov v roku 2001, Štatistický úrad Slovenskej republiky
Sčítanie 2001:

| Počet obyvateľov: 1 136 |
| --- |
|  |  |  |  |  |
| slovenská |    | 98,15 % |
| maďarská |    | 1,23 % |
| česká |    | 0,18 % |
| ukrajinská |    | 0,09 % |
| iná |    | 0,09 % |
| nezistená |    | 0,26 % |
|  |

údaje: Sčítanie obyvateľov, domov a bytov v roku 2011, Štatistický úrad Slovenskej republiky
Sčítanie 2011:

| Počet obyvateľov: 1 065 |
| --- |
|  |  |  |  |  |
| slovenská |    | 96,62 % |
| maďarská |    | 1,03 % |
| rómska |    | 0,09 % |
| česká |    | 0,09 % |
| ruská |    | 0,09 % |
| iná |    | 0,19 % |
| nezistená |    | 1,88 % |
|  |

Kultúra a zaujímavosti
----------------------

### Pamiatky

* Rímskokatolícky Kostol sv. patriarchu Abraháma, trojloďová neskorobaroková stavba so segmentovým ukončením presbytéria a vežou tvoriacou súčasť jej hmoty, z roku 1782. Stojí nam mieste staršej stavby, údajne z roku 1561. Donátorom súčasného kostola bol Karol Esterházi. V roku 1935 bol rozšírený na trojlodie. V interiéri sa nachádza barokový hlavný oltár z konca 18. storočia s obrazom Obetovanie Izáka. Z rovnakého obdobia pochádza aj kazateľnica so sochou sv. Michala archanjela. Fasády kostola sú členené lizénami a polkruhovo ukončenými oknami so šambránami s klenákmi. Priečelie je ukončené štítom s náznakom volút a trojuholníkom s tympanónom. Veža je členená lizénami a ukončená zvonovitou helmicou.

* Kostol sv. Abraháma patriarchuKostol sv. Abraháma patriarchu
* 
* 
* 
* Detail vežeDetail veže

* Socha Krista na kríži, baroková socha z roku 1759. Nachádza sa pri rískokatolíckom kostole.

* Socha sv. Floriána z roku 1890. Donátormi sochy boli Jozef Kollár a jeho žena Helena Cambál.

* Kaštieľ, dvojpodlažná pôvodne secesná stavba na pôdoryse obdĺžnika, z roku 1899. Autorom stavby je významný architekt Ödön Lechner. Po výraznej necitlivej modernistickej úprave stratil pôvodný charakter. Donedávna bol v kaštieli odborný liečebný ústav pre deti trpiace obezitou, v súčasnosti je nevyužitý a chátra. Fasády kaštieľa boli členené troma výraznými rizalitmi, z ktorých bočné boli ukončené manzardovými strechami. Okolo kaštieľa je rozľahlý krajinársky park.

* Kristus na krížiKristus na kríži
* 
* Socha sv. FloriánaSocha sv. Floriána

Občianska vybavenosť
--------------------

### Kultúrny dom

Kultúrny dom bol postavený v roku 1936, zrekonštruovaný v rokoch 1994-1996.

### Základná škola

Rímskokatolícka škola s piatimi triedami bola postavená v roku 1930. Výstavbu navrhli 5. mája 1929 Dr. Michal Tarek, Alojz Poppy a Michal Šimko. Okolo roku 1983 bola vybudovaná prístavba, v ktorej boli umiestnené ďalšie učebne. Rekonštrukcia a zateplenie vonkajšieho plášťa budovy prebehla v rokoch 2007-2011.

### Obecný úrad

Budova obecného úradu bola postavená v polovici 19. storočia, s rekonštrukciou na začiatku 21. storočia.

### Materská škola

Súčasná budova materskej školy bola vybudovaná v roku 1972. Navštevuje ju priemerne 40 detí v predškolskom veku. Nachádza sa tu kuchyňa aj jedáleň.

### Zdravotné stredisko

Budova zdravotného strediska bola postavená v roku 1962. V rámci brigád sa na stavbe podieľali občania spoločenskej organizácie. V budove je všeobecná a detská ambulancia. Pod zdravotný obvod patrí aj obec Hoste.

### Múzeum

Na základe rozhodnutia obecného zastupiteľstva sa v budova staršej školskej budovy po oprave zriadilo obecné múzeum, ktoré bolo slávnostne otvorené v roku 2004. V roku 2005 múzeum vlastnilo viac ako 650 exponátov, ktoré darovali občania Abrahámu a okolitých obcí. Sú tu napríklad vystavené kuchynské náčinia používané v domácnostiach v 19. a 20. storočí. V ďalšej časti múzea je sústredené poľnohospodárske náradie používané v 19. a 20. storočí. Zaujímavosťou sú pluhy s drevenou konštrukciou, ako aj konské a volské postroje. Raritou je sprístupnená vínna pivnica s klenutou klenbou z 19. storočia, o ktorej nevedeli ani najstarší občania obce. Bola objavená iba náhodne. Vďaka zberateľovi Karolovi Godovičovi sa zachovalo aj náradie a stroje na mlátenie obilia z 19. a 20. storočia. Múzeum navštívil aj Svetoslav Veigl. V budove je z druhej strany je obecná knižnica, ktorej vznik sa datuje od roku 1919.

### Cintorín

Súčasný cintorín bol zriadený v roku 1780, v tom čase mimo obce. V roku 1961 tu obec postavila dom smútku a v roku 1967 cintorín oplotila. K rozsiahlej úprave obec prikročila opäť v rokoch 1995-2000. Dokončilo sa oplotenie, vybudovali chodníky, osvetlenie, prístrešok domu smútku a obnovili pomníky významných osobností.

Šport
-----

V obci pôsobí futbalový klub OFK Abrahám.

Osobnosti obce
--------------

### Rodáci

* Andrej Čambál (\* 1867 - † 1934), kazateľ, literát a misionár.

Referencie
----------

1. ↑   *Registre obnovenej evidencie pozemkov* [online]. Bratislava: ÚGKK SR, [cit. 2011-12-31]. Dostupné online.
2. ↑   *Počet obyvateľov podľa pohlavia – obce (ročne)* [online]. Bratislava: Štatistický úrad SR, rev. 2023-04-03, [cit. 2023-04-12]. Dostupné online.
3. ↑   *Voľby do orgánov samosprávy obcí 2022 : Zoznam zvolených starostov* [online]. Bratislava: Štatistický úrad SR, 2022-10-30. Dostupné online.
4. ↑  JÚĽŠ. *Abrahámčan v slovníkoch JÚĽŠ* [online]. Bratislava: Jazykovedný ústav Ľudovíta Štúra SAV. Dostupné online.
5. 1 2 3 4  Abrahám. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 1999. 696 s. ISBN 80-224-0554-X. Zväzok 1. (A – Belk), s. 27.
6. ↑   *Abrahám - Kostol sv. Abraháma patriarchu* [online]. Pamiatky na Slovensku. Dostupné online.
7. ↑   *Kríže v okrese Galanta* [online]. Krížom-krážom. Dostupné online.
8. ↑   *Abrahám* [online]. Pamiatky na Slovensku. Dostupné online.
9. ↑  CSONTOS, Ladislav. *Andrej Čambál* [online]. Spoločnosť Ježišova na Slovensku, [cit. 2012-01-31]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Abrahám (okres Galanta)**

Externé odkazy
--------------

* Oficiálny web

| * z
* d
* u
Obce okresu Galanta (3 + 33) |
| --- |
| Mestá | 
* Galanta
* Sereď
* Sládkovičovo

 |
| Ostatné obce | 
* Abrahám
* Čierna Voda
* Čierny Brod
* Dolná Streda
* Dolné Saliby
* Dolný Chotár
* Gáň
* Horné Saliby
* Hoste
* Jánovce
* Jelka
* Kajal
* Košúty
* Kráľov Brod
* Malá Mača
* Matúškovo
* Mostová
* Pata
* Pusté Sady
* Pusté Úľany
* Šalgočka
* Šintava
* Šoporňa
* Tomášikovo
* Topoľnica
* Trstice
* Váhovce
* Veľká Mača
* Veľké Úľany
* Veľký Grob
* Vinohrady nad Váhom
* Vozokany
* Zemianske Sady

 |

Autoritné údaje: * SNK: 85774